CELEX: 32022R0516
Language: bg
Date: 2021-10-26 00:00:00
Title: Делегиран регламент (ЕС) 2022/516 на Комисията от 26 октомври 2021 година за изменение на приложение IV към Регламент (ЕО) № 708/2007 на Съвета относно използването в аквакултурите на чуждоземни и неприсъстващи в района видове

1.4.2022   
               
               
                  BG
               
               
                  Официален вестник на Европейския съюз
               
               
                  L 104/51
               
            
         ДЕЛЕГИРАН РЕГЛАМЕНТ (ЕС) 2022/516 НА КОМИСИЯТА
         от 26 октомври 2021 година
         за изменение на приложение IV към Регламент (ЕО) № 708/2007 на Съвета относно използването в аквакултурите на чуждоземни и неприсъстващи в района видове
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 708/2007 на Съвета от 11 юни 2007 г. относно използването в аквакултурите на чуждоземни и неприсъстващи в района видове (1), и по-специално член 24, параграф 1 от него,
         като има предвид, че:
         
                     (1)
                  
                  
                     Регламент (ЕО) № 708/2007 създава рамка, уреждаща практиките, използвани в аквакултурата във връзка с чуждоземни и неприсъстващи в района видове, с цел да се оцени и сведе до минимум възможното въздействие на тези и други свързани нецелеви видове върху водните местообитания.
                  
               
                     (2)
                  
                  
                     В приложение IV към Регламент (ЕО) № 708/2007 се съдържа списък на видове, които от дълго време се използват в сектора на аквакултурата в някои части на Съюза и съответно се ползват от диференцирано третиране съгласно член 2, параграф 5 от посочения регламент, което прави възможно експлоатирането им без допълнителна административна тежест.
                  
               
                     (3)
                  
                  
                     Държавите членки могат да поискат от Комисията да добави видове в приложение IV към Регламент (ЕО) № 708/2007 в съответствие с член 24, параграф 4 от Регламент (ЕО) № 708/2007. Подробните правила относно условията, които трябва да бъдат изпълнени с оглед на добавянето на видове в приложение IV, са изложени в Регламент (ЕО) № 535/2008 на Комисията (2).
                  
               
                     (4)
                  
                  
                     Гърция поиска видът червен спарид (Pagrus major) да се добави в приложение IV към Регламент (ЕО) № 708/2007 в съответствие с подробните правила в Регламент (ЕО) № 535/2008, и по-специално член 3 от него. В научно изследване, представено заедно с искането, се посочва че този вид от дълго време се използва в сектора на аквакултурата в Гърция, без това да оказва неблагоприятно въздействие. След като направи оценка на това искане, Комисията стигна до заключението, че искането е обосновано и подкрепено с цялата необходима информация.
                  
               
                     (5)
                  
                  
                     Изменението на приложение IV по искане на Гърция предоставя възможност за корекции в използваната в приложението терминология. Латинското наименование на руската есетра (Acipenser gueldenstaedtii) е погрешно изписано и трябва да бъде заменено с правилно наименование. Целесъобразно е също така латинското наименование на пъстрия толстолоб да се актуализира от Aristichthys nobilis на Hypophthalmichthys nobilis.
                  
               
                     (6)
                  
                  
                     За по-голяма яснота, в бележка под линия, добавена към приложение IV, се пояснява, че хибридите на видовете, посочени в същото приложение, не се ползват автоматично от диференцираното третиране, предоставено на включените в списъка видове. За да се ползва даден вид от това третиране, трябва да се приложи процедурата за добавяне на видове към приложението.
                  
               
                     (7)
                  
                  
                     Поради това приложение IV към Регламент (ЕО) № 708/2007 следва да бъде съответно изменено,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение IV към Регламент (ЕО) № 708/2007 се изменя, както следва:
            
                        (1)
                     
                     
                        В част А — Общи, се добавя следният вид: Pagrus major, червен спарид.
                     
                  
                        (2)
                     
                     
                        Латинското наименование на вида Acipenser gueldenstaeti се заменя с Acipenser gueldenstaedtii.
                     
                  
                        (3)
                     
                     
                        Латинското наименование на вида Aristichthys nobilis се заменя с Hypophthalmichthys nobilis.
                     
                  
                        (4)
                     
                     
                        Към заглавието в приложение IV се добавя бележка под линия със следния текст: „Хибридите на видовете, включени в настоящото приложение, не следва да се считат за част от този списък.“
                     
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 168, 28.6.2007 г., стр. 1.
         
            (2)  Регламент (ЕО) № 535/2008 на Комисията от 13 юни 2008 г. за определяне на подробни правила за прилагане на Регламент (ЕО) № 708/2007 на Съвета относно използването в аквакултурите на чуждоземни и неприсъстващи в района видове (ОВ L 156, 14.6.2008 г., стр. 6).